গেইল রুবিন

গেইল এস. রুবিন (জন্ম: ১ জানুয়ারি ১৯৪৯) একজন মার্কিন সাংস্কৃতিক নৃতত্ত্ববিদ, তাত্ত্বিক এবং অধিকারকর্মী, যিনি নারীবাদী তত্ত্ব ও সমকামী অধ্যয়নের ক্ষেত্রে তার অগ্রণী কাজের জন্য সর্বাধিক পরিচিত।
তাঁর প্রবন্ধ "দ্য ট্রাফিক ইন উইমেন" (১৯৭৫) দ্বিতীয় তরঙ্গের নারীবাদ এবং প্রারম্ভিক লিঙ্গ অধ্যয়নে দীর্ঘস্থায়ী প্রভাব ফেলেছিল, যেখানে তিনি যুক্তি দেন যে লিঙ্গ নিপীড়নকে শুধুমাত্র মার্ক্সবাদী পিতৃতন্ত্রের ধারণা দ্বারা যথাযথভাবে ব্যাখ্যা করা যায় না। তাঁর "থিঙ্কিং সেক্স" (১৯৮৪) প্রবন্ধটি সমকামী ও রূপান্তরকামী অধ্যয়ন, যৌনতা বিষয়ক অধ্যয়ন এবং কুইয়ার তত্ত্বের একটি প্রবর্তনমূলক লেখনী হিসেবে ব্যাপকভাবে স্বীকৃত। তিনি যৌনতার রাজনীতি, লিঙ্গ নিপীড়ন, স্যাডোম্যাসোকিজম, পর্নোগ্রাফি ও সমকামী সাহিত্যের পাশাপাশি শহুরে যৌন উপ-সংস্কৃতি নিয়ে নৃতাত্ত্বিক গবেষণাও করেছেন। বর্তমানে তিনি মিশিগান বিশ্ববিদ্যালয়ে নৃতত্ত্ব ও নারী অধ্যয়নের সহকারী অধ্যাপক হিসেবে কর্মরত।
রুবিন দক্ষিণ ক্যারোলিনার তৎকালীন বর্ণবিচ্ছিন্ন সমাজে একটি মধ্যবিত্ত ইহুদি পরিবারে বেড়ে ওঠেন। তিনি এমন একটি পরিবেশে শিক্ষা লাভ করেন, যেখানে সরকারি বিদ্যালয়গুলো ছিল বর্ণবিচ্ছিন্ন; তাঁর শ্রেণিকক্ষগুলো একীভূত হয় কেবল তখনই, যখন তিনি বিদ্যালয়ের সর্বশেষ বর্ষে ছিলেন। এই অভিজ্ঞতা তাঁর চিন্তাভাবনায় গভীর প্রভাব ফেলেছিল। তিনি লিখেছেন, দক্ষিণে এমন পরিবেশে বেড়ে ওঠা তাঁকে বর্ণবাদের সব রূপের প্রতি এক দৃঢ় ঘৃণা এবং তার স্থায়িত্ব সম্পর্কে একটি সচেতন উপলব্ধি দিয়েছে। শহরে কয়েকজন ইহুদি পরিবারের একজন হিসেবে রুবিন অনুভব করতেন, শ্বেতাঙ্গ প্রোটেস্টান্টরা কেবল আফ্রিকান-আমেরিকানদের নয়, ক্যাথলিক ও ইহুদিদের প্রতিও কর্তৃত্ব ও প্রাধান্য দেখাত। প্রাথমিক বিদ্যালয়ে একমাত্র ইহুদি শিশু হিসেবে তিনি এমন একটি ঘটনার কথাও উল্লেখ করেছেন, যেখানে "প্রভুর প্রার্থনা" পাঠ করতে অস্বীকার করায় তাঁকে শাস্তি ভোগ করতে হয়েছিল। এই অভিজ্ঞতাগুলো তাঁর চিন্তাচেতনায় প্রভাব ফেলে এবং পরবর্তীকালে সমাজ, ধর্ম, লিঙ্গ এবং বর্ণবৈষম্য নিয়ে তাঁর তাত্ত্বিক ও একটিভিস্ট কাজের ভিত গড়ে দেয়।
১৯৬৮ সালে রুবিন মিশিগান বিশ্ববিদ্যালয় ক্যাম্পাসে সক্রিয় একটি প্রাথমিক নারীবাদী সচেতনতা বৃদ্ধিমূলক দলের সদস্য ছিলেন। একই সঙ্গে তিনি নারীবাদ নিয়ে নারীদের আন্দোলনের পত্রিকা ও অ্যান আরবর আরগাস নামক প্রকাশনায় লেখালেখি করতেন। ১৯৭০ সালে তিনি অ্যান আরবর র‍্যাডিক্যালেসবিয়ানস নামে একটি প্রাথমিক যুগের সমকামী নারীবাদী সংগঠন প্রতিষ্ঠায় সহায়তা করেন। ১৯৭৫ সালে তিনি মিশিগান বিশ্ববিদ্যালয়ে একজন স্নাতকোত্তর কর্মী ছিলেন। সে সময়ে বিশ্ববিদ্যালয়ে গ্র্যাজুয়েট এমপ্লয়িজ অর্গানাইজেশন ৩৫৫০ গঠিত হয়। সেই সময়ে রুবিন ও তাঁর সহপাঠী অ্যান বব্রফ মিলে "দরকষাকষির পূজাকরণ" শিরোনামে একটি প্রচারপত্র লেখেন ও বিতরণ করেন। এতে তাঁরা যুক্তি দেন যে শুধুমাত্র দরকষাকষির মাধ্যমে ব্যবস্থাপনার দৃষ্টি আকর্ষণ বা দাবি আদায় সম্ভব নয় — এর জন্য আরও কার্যকর ও সুসংগঠিত আন্দোলনের প্রয়োজন রয়েছে।
রুবিন প্রথম স্বীকৃতি লাভ করেন ১৯৭৫ সালে প্রকাশিত তাঁর প্রবন্ধ "নারী পাচার: যৌনতার 'রাজনৈতিক অর্থনীতি' সম্পর্কে কিছু মন্তব্য" এর মাধ্যমে। এই প্রবন্ধটি নারীবাদী তত্ত্বে এক উদ্দীপনামূলক প্রভাব ফেলেছিল এবং তা তাঁকে নারীবাদী চিন্তাচেতার অগ্রগামীদের কাতারে স্থান দেয়।
১৯৭৮ সালে রুবিন সান ফ্রান্সিসকোতে চলে যান সমকামী পুরুষদের লেদার উপ-সংস্কৃতি নিয়ে গবেষণা শুরু করতে। তিনি এই সংখ্যালঘু যৌনচর্চাকে বিশ্লেষণ করতে চেয়েছিলেন না কোনো চিকিৎসাবিদ্যার দৃষ্টিকোণ থেকে, না ব্যক্তিক মনোবিজ্ঞানের চোখে, বরং একজন নৃতত্ত্ববিদ হিসেবে একটি সমকালীন সম্প্রদায়কে পর্যবেক্ষণের মতো করে।
১৯৯৪ সালে রুবিন মিশিগান বিশ্ববিদ্যালয় থেকে নৃতত্ত্ব বিষয়ে পিএইচ.ডি. ডিগ্রি সম্পন্ন করেন। তাঁর গবেষণার শিরোনাম ছিল "দ্য ভ্যালি অব দ্য কিংস: সান ফ্রান্সিসকোর লেদারম্যান, ১৯৬০–১৯৯০"।
মিশিগান বিশ্ববিদ্যালয়ে শিক্ষকতার পাশাপাশি তিনি ২০১৪ সালে হার্ভার্ড বিশ্ববিদ্যালয়ে লিঙ্গ ও যৌনতা বিষয়ক এফ. ও. ম্যাথিসেন ভিজিটিং প্রফেসর হিসেবে দায়িত্ব পালন করেন।
তিনি ফেমিনিস্ট এনকাউন্টারস নামক সাময়িকীর সম্পাদকমণ্ডলীতে রয়েছেন এবং নারীবাদী গবেষণার অন্যতম প্রধান আন্তর্জাতিক সাময়িকী সাইনস-এর আন্তর্জাতিক পরামর্শক বোর্ডের সদস্য হিসেবেও দায়িত্ব পালন করছেন।
রুবিন একজন যৌন-বান্ধব নারীবাদী। ১৯৮২ সালে বার্নার্ড সম্মেলন (বার্নার্ড কনফারেন্স) যৌনতা বিষয়ক আলোচনার জন্য বিখ্যাত, যাকে অনেক সময় নারীবাদী যৌন যুদ্ধের শুরু হিসেবে ধরা হয়। ওই সম্মেলনে রুবিন তাঁর কাজ "থিঙ্কিং সেক্স" এর একটি সংস্করণ কর্মশালায় উপস্থাপন করেন।
"থিঙ্কিং সেক্স" প্রথম প্রকাশিত হয় ১৯৮৪ সালে ক্যারল ভ্যান্সের বই প্লেজার অ্যান্ড ডেঞ্জার-এ, যা ওই সম্মেলনের গবেষণাপত্রগুলোর সংকলন ছিল। এই প্রবন্ধটি যৌন-বান্ধব দৃষ্টিকোণ থেকে লেখা এবং সমকামী ও সমকামিনী অধ্যয়ন, যৌনতা অধ্যয়ন এবং কুইয়ার তত্ত্বের প্রবর্তক পাঠ হিসেবে ব্যাপক স্বীকৃত।
রুবিন ১৯৯২ থেকে ২০০০ সাল পর্যন্ত লেদার আর্কাইভস অ্যান্ড মিউজিয়ামের পরিচালনা পর্ষদের সদস্য ছিলেন।
এছাড়াও, তিনি লেদার হল অফ ফেমের গভর্নর বোর্ডের সদস্য হিসেবে দায়িত্ব পালন করছেন।